Forslag til Rådets beslutning om et flerårigt program til fremme af vedvarende energikilder i Fællesskabet - ALTENER II (97/C 192/07) (EØS-relevant tekst) KOM(97) 87 endelig udg. - 97/0106(SYN)

(Forelagt af Kommissionen den 22. maj 1977)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 130 S, stk. 1,

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg,

under henvisning til udtalelse fra Regionsudvalget,

i henhold til proceduren i artikel 189 C i traktaten, i samarbejde med Europa-Parlamentet, og

ud fra følgende betragtninger:

(1) Ifølge traktatens artikel 130 R skal Fællesskabets politik på miljøområdet bl.a. bidrage til en forsigtig og rationel udnyttelse af naturressourcerne;

(2) ifølge traktatens artikel 129 skal de krav, der findes på sundhedsområdet, indgå som led i Fællesskabets politik på andre områder, ALTENER-programmerne bidrager til sundhedsbeskyttelsen;

(3) den 29. oktober 1990 fastlagde Rådet 1990-niveauet som mål for stabilisering af CO2-udslippet i år 2000 i Fællesskabet som helhed;

(4) ved Rådets beslutning 93/389/EØF (1) blev der fastlagt en mekanisme til overvågning af udledningerne af CO2 og andre drivhusgasser;

(5) CO2-udslippet fra energiforbruget i EF vil sandsynligvis stige med omkring 3 % mellem 1995 og 2000 i EF ved normal økonomisk vækst; det er derfor afgørende, at der vedtages yderligere foranstaltninger;

(6) på mødet den 25. og 26. juni 1996 noterede Rådet sig, at det af konklusionerne i anden evalueringsrapport fra Det Mellemstatslige Panel om Klimaændringer (IPCC) i forbindelse med forhandlingerne om en protokol i henhold til Berlin-mandatet fremgår, at de samlede foreliggende oplysninger synes at pege på, at der er tale om en mærkbar menneskelig påvirkning af det globale klima, og understregede, at det er nødvendigt med en omgående indsats, der er så vidtfavnende som muligt, og Rådet noterede sig, at der er betydelige no regrets-muligheder, og anmodede Kommissionen om at afgøre, hvilke foranstaltninger der skal træffes på EF-plan;

(7) i grønbogen af 11. januar 1995 (2) og hvidbogen af 13. december 1995 (3) fremsatte Kommissionen over for Europa-Parlamentet og Rådet sine synspunkter på den fremtidige energipolitik i EF og på, hvilken rolle vedvarende energi burde spille;

(8) i beslutning af 4. juli 1996 (4) opfordrer Europa-Parlamentet Kommissionen til at gennemføre en EF-handlingsplan til fremme af vedvarende energi;

(9) med grønbogen af 20. november 1996, »Fremtidens energi: Vedvarende energi« (5), satte Kommissionen gang i udarbejdelsen og gennemførelsen af en EF-strategi og handlingsplan for vedvarende energi;

(10) Europa-Parlamentet opfordrer i beslutning af 14. november 1996 (6) om Kommissionens hvidbog »En energipolitik for Den Europæiske Union« Kommissionen til at oprette et finansieringsprogram med sigte på at støtte bæredygtig energi;

(11) ifølge traktatens artikel 130 A skal Fællesskabet udvikle og fortsætte sin indsats for at styrke sin økonomiske og sociale samhørighed, og det skal navnlig stræbe efter at mindske forskellene mellem de forskellige områder og forbedre situationen i de mindst begunstigede områder; denne indsats omfatter bl.a. energisektoren;

(12) ved beslutning 93/500/EØF (7) vedtog Rådet et EF-program for fremme af vedvarende energikilder (ALTENER), hvis sigte var at mindske CO2-emissionerne ved at øge de vedvarende energikilders markedsandel og deres bidrag til den samlede produktion af primærenergi i Fællesskabet; dette program udløber den 31. december 1997;

(13) EF har anerkendt, at ALTENER-programmet udgør et vigtigt element i Fællesskabets strategi for nedbringelse af CO2-emissionerne;

(14) med Europa-Parlamentets og Rådets afgørelse nr. 1110/94/EF (8), ændret ved afgørelse nr. 616/96/EF (9), blev der fastlagt et fjerde rammeprogram for forskning, teknologisk udvikling og demonstrationsprojekter, som instrument for anvendelse og udbredelse af de nye teknologier, der udvikles som resultat af rammeprogrammet, har en politik for vedvarende energikilder stor betydning; ALTENER II er et instrument, som supplerer nævnte program;

(15) øget brug af vedvarende energikilder vil påvirke både miljøet og energiforsyningssikkerheden i positiv retning; for at opnå de bedste resultater er det ønskeligt med en høj grad af internationalt samarbejde;

(16) er styrket ALTENER II-program er et væsentligt instrument til udvikling af de vedvarende energikilders potentiale;

(17) programmet bør gennemføres i tæt samarbejde med andre EF-aktioner og -programmer, som sigter mod at fremme vedvarende energikilder;

(18) det er politisk og økonomisk ønskeligt at åbne ALTENER II-programmet for dels de associerede lande i Øst- og Centraleuropa, således som det er anført i konklusionerne fra Det Europæiske Råds møde i København den 21. og 22. juni 1993 og i Kommissionens meddelelse til Rådet om dette emne i maj 1994, dels for Cypern -

VEDTAGET FØLGENDE BESLUTNING:

Artikel 1

1. Fællesskabet gennemfører et femårsprogram af foranstaltninger og aktioner til fremme af vedvarende energikilder i EF (ALTENER II), i det følgende benævnt programmet.

Programmet har følgende mål:

a) at bidrage til at skabe de nødvendige betingelser for gennemførelsen af EF's handlingsplan for vedvarende energikilder, især retlige, samfundsøkonomiske og forvaltningsmæssige vilkår

b) at tilskynde til private og offentlige investeringer i produktion og brug af energi fra vedvarende energikilder.

Disse to mål fører frem mod følgende overordnede mål og anliggender for Fællesskabet: begrænsning af CO2-emissioner, forøgelse af de vedvarende energikilders andel af energibalancen, mindskelse af importafhængigheden på energiområdet, energiforsyningssikkerheden, økonomisk udvikling og økonomisk og social samhørighed samt regional og lokal udvikling.

2. I medfør af programmet yder EF finansieringsstøtte til aktioner, der bidrager til, at målene i stk. 1 kan nås.

3. De årlige bevillinger til gennemførelse af programmet godkendes af budgetmyndigheden inden for rammerne af de finansielle overslag.

Artikel 2

1. Under programmet ydes der finansieringsmidler til følgende aktioner og foranstaltninger, der vedrører vedvarende energikilder:

a) undersøgelser og andre aktioner, hvis formål er at gennemføre og supplere EF-foranstaltninger, der er truffet for at udnytte de vedvarende energikilders potentiale. Dette omfatter udvikling af sektor- og markedsstrategier, udarbejdelse af normer og standarder, fællesindkøb og analyse af retlige, samfundsøkonomiske og forvaltningsmæssige vilkår, der forbedrer mulighederne for udbredelse af vedvarende energi samt forberedelse af relevant lovgivning

b) pilotaktioner med det formål at skabe eller udbygge infrastruktur og instrumenter, som kan støtte udviklingen af vedvarende energi, i følgende sektorer:

- lokal- og regionalplanlægning

- værktøjer til planlægning, projektering og evaluering

- nye finansierings- og markedsinstrumenter

- oplysning

- uddannelse

c) foranstaltninger foreslået af Kommissionen for at tilskynde til udveksling af erfaringer og viden, idet sigtet er at forbedre samordningen mellem internationale, EF, nationale, regionale og lokale aktiviteter; etablering af et centralt system for indsamling, prioritering og rundsendelse af informationer og viden om vedvarende energi

d) foranstaltninger foreslået af andre end Kommissionen med henblik på at tilskynde til udveksling af erfaring og viden

e) målrettede aktioner for at lette udbredelsen af vedvarende energi og tilskynde til investeringer ved at bistå under forberedelsen og præsentationen af projekter til realisering af anlæg for vedvarende energi

f) aktioner med følgende formål:

- at overvåge gennemførelsen af EF's strategi og handlingsplan for udnyttelse af vedvarende energikilder

- at støtte initiativer til gennemførelse af handlingsplanen, især med henblik på at fremme bedre samordning og samspil mellem aktionerne, herunder EF-finansierede aktiviteter

- at overvåge EF's og medlemsstaternes fremskridt med hensyn til udvikling af vedvarende energikilder

- at bedømme virkningerne og omkostningseffektiviteten af de foranstaltninger, der iværksættes under dette program. Denne bedømmelse vil også tage hensyn til miljømæssige og sociale forhold.

2. Sigtet med de i stk. 1, litra e), omhandlede målrettede aktioner er at lette og fremskynde investeringer i ny driftskapacitet for energiproduktion fra vedvarende kilder ved at yde finansieringsstøtte, således at perifere omkostninger og serviceomkostninger ved projekter for vedvarende energi nedbringes, for på den måde at overvinde eksisterende ikke-tekniske hindringer.

Under denne aktion vil der bl.a. blive ydet støtte til indhentning af ekspertråd, analyse af markedsudsigterne, valg af projektlokalisering, ansøgning om anlægs- og driftstilladelser; opstilling af finansieringsplaner, forberedelse af udbud, uddannelse af operatører og idriftsættelse af anlæg.

De målrettede aktioner vil vedrøre projekter på områderne for:

- biomasse, herunder energiafgrøder, brænde, restprodukter fra skov- og landbrug, kommunalt affald, flydende biobrændsel og biogas

- solvarme og solcelle-elektricitet

- passive og aktive solenergisystemer i bygninger

- små vandkraftprojekter (< 10 MW)

- vindkraft

- geotermisk energi.

Artikel 3

1. Alle omkostninger i forbindelse med de aktioner og foranstaltninger, der er omhandlet i artikel 2, stk. 1, litra a), c) og f), afholdes af Fællesskabet.

2. Fællesskabets bidrag til finansiering i henhold til programmet af de aktioner og foranstaltninger, der er omhandlet i artikel 2, stk. 1, litra b) og d), udgør højst 50 % af de samlede omkostninger, idet restbeløbet finansieres af offentlige eller private kilder eller en kombination heraf.

3. Fællesskabets bidrag til finansiering i henhold til programmet af de aktioner og foranstaltninger, der er omhandlet i artikel 2, stk. 1, litra e), fastlægges årligt for hver af de målrettede aktioner i overensstemmelse med artikel 4, stk. 2.

Artikel 4

1. Gennemførelsen af programmet påhviler Kommissionen.

2. Der fastlægges betingelser og retningslinjer for tildeling af finansieringsmidler til de i artikel 2, stk. 1, omhandlede aktioner og foranstaltninger for et år ad gangen under hensyntagen til:

a) de prioriteringer, som medlemsstaterne og Kommissionen har fastlagt i deres programmer til fremme af vedvarende energi

b) kriterier vedrørende de vedvarende energikilders rentabilitet og udnyttelsespotentiale og deres virkninger for beskæftigelse og miljø, herunder navnlig nedbringelse af CO2-emissionerne

c) for den i artikel 2, stk. 1, litra e), omhandlede aktions vedkommende: bistandens relative omkostninger; størrelsen af den forventede nye produktionskapacitet og omfanget af det tværregionale og/eller tværnationale udbytte

d) principperne i traktatens artikel 92 og de relevante EF-retningslinjer for statsstøtte af miljøbeskyttelseshensyn.

Under udarbejdelsen af disse betingelser og retningslinjer bistås Kommissionen af det i artikel 5 omhandlede udvalg.

Artikel 5

Kommissionen bistås af et udvalg af rådgivende karakter, der består af repræsentanter for medlemsstaterne, og som har Kommissionens repræsentant som formand.

Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyntagen til de pågældende spørgsmåls hastende karakter, i givet fald ved afstemning.

Udtalelsen optages i mødeprotokollen, derudover har hver medlemsstat ret til at anmode om, at dens holdning indføres i mødeprotokollen.

Kommissionen tager størst muligt hensyn til udvalgets udtalelse. Den underretter udvalget om, hvorledes den har taget hensyn til dets udtalelse.

Artikel 6

1. I løbet af programmets andet år aflægger Kommissionen rapport til Europa-Parlamentet, Rådet, Det Økonomiske og Sociale Udvalg og Regionsudvalget om, hvilke foranstaltninger der er truffet for at fremme vedvarende energi på EF-niveau og i medlemsstaterne; der henvises herunder specielt til de mål, der er anført i artikel 1. Rapporten ledsages af forslag til eventuelle nødvendige ændringer af programmet på baggrund af disse resultater.

2. Ved programmets udløb evaluerer Kommissionen de resultater, der er opnået ved gennemførelsen af denne beslutning, og sammenhængen mellem de enkelte landes og Fællesskabets aktioner. Kommissionen aflægger rapport herom til Europa-Parlamentet, Rådet, Det Økonomiske og Sociale Udvalg og Regionsudvalget.

Artikel 7

Programmet står åbent for deltagelse fra associerede lande i Øst- og Centraleuropa i overensstemmelse med de betingelser for deltagelse i EF-programmer, der er fastlagt i tillægsprotokollerne til associeringsaftalerne eller i selve associeringsaftalerne. Programmet står åbent for deltagelse fra Cypern på grundlag af tillægsbevillinger efter de samme regler som dem, der gælder for EFTA/EØS-lande, og efter fremgangsmåder, som skal fastlægges ved aftale med disse lande.

Artikel 8

Denne beslutning anvendes fra 1. januar 1998 til 31. december 2002.

Artikel 9

Denne beslutning er rettet til medlemsstaterne.

(1) EFT nr. L 167 af 9. 7. 1993, s. 31.

(2) KOM(94) 659 af 11. 1. 1995.

(3) KOM(95) 682 af 13. 12. 1995.

(4) EFT nr. C 211 af 22. 7. 1996, s. 27.

(5) KOM(96) 576 endelig udg. 20. 11. 1996.

(6) EFT nr. C 362 af 2. 12. 1996, s. 279.

(7) EFT nr. L 235 af 18. 9. 1993, s. 41.

(8) EFT nr. L 126 af 18. 5. 1994, s. 1.

(9) EFT nr. L 86 af 4. 4. 1996, s. 69.